CELEX: 62008TN0202
Language: el
Date: 2008-06-05 00:00:00
Title: Υπόθεση T-202/08: Προσφυγή της 5ης Ιουνίου 2008 — CLL Centre de langues κατά Επιτροπής

19.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/29
            
         Προσφυγή της 5ης Ιουνίου 2008 — CLL Centre de langues κατά Επιτροπής
   (Υπόθεση T-202/08)
   (2008/C 183/55)
   Γλώσσα διαδικασίας: η γαλλική
   Διάδικοι
   
      Προσφεύγουσα: Centre de langues à Louvain-la-neuve et -en-Woluwe (CLL Centres de langues) (Louvain-la-Neuve, Βέλγιο) (εκπρόσωποι: F. Tulkens και V. Ost, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής περί απορρίψεως·
            
         
               —
            
            
               να καταδικάσει την Επιτροπή στα δικαστικά της έξοδα, καθώς και στα έξοδα στα οποία υποβλήθηκε η CLL.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής με την οποία απορρίφθηκε η αίτησή της να μετάσχει στη διαδικασία προσκλήσεως προς υποβολή προσφορών ADMIN/D1/PR/2008/004 σχετικά με τη διδασκαλία ξένων γλωσσών προς το προσωπικό των θεσμικών οργάνων και των οργανισμών της Ευρωπαϊκής Ένωσης (EE) που εδρεύουν στις Βρυξέλλες (EE 2008, S 44-060121), με το σκεπτικό ότι η αίτηση υποβλήθηκε μετά τη λήξη της ταχθείσας με την προκήρυξη προθεσμίας.
   Προς στήριξη της προσφυγής της, η προσφεύγουσα υποστηρίζει ότι η προσβαλλόμενη απόφαση στηρίζεται στην εσφαλμένη προϋπόθεση ότι η αναθέτουσα αρχή υποχρεούται να απορρίπτει κάθε εκπρόθεσμη αίτηση συμμετοχής. Αντιθέτως, η προσφεύγουσα εκτιμά ότι η αναθέτουσα αρχή διαθέτει εξουσία εκτιμήσεως επ' αυτού.
   Επί πλέον, η προσφεύγουσα ισχυρίζεται ότι η προσβαλλόμενη απόφαση δεν είναι επαρκώς αιτιολογημένη, κατά το μέτρο που η Επιτροπή δεν διευκρίνισε για ποιον λόγο δεν άσκησε τη διακριτική ευχέρεια που διέθετε.
   Τέλος, η προσφεύγουσα προβάλλει ισχυρισμό αντλούμενο από παράβαση του άρθρου 123 των κανόνων εφαρμογής (1), σύμφωνα με το οποίο ο αριθμός των υποψηφίων που γίνονται δεκτοί για να υποβάλουν προσφορά πρέπει να είναι επαρκής για την εξασφάλιση πραγματικού ανταγωνισμού, καθώς και από τον δυσανάλογο χαρακτήρα της απορρίψεως της υποψηφιότητας της προσφεύγουσας.
   
      (1)  Κανονισμός (EK, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (EE L 357, σ. 1).